钦定古今图书集成/理学汇编/经籍典/第111卷 > 周
## 钦定古今图书集成/理学汇编/经籍典/第111卷 > 周

### 敬王三十一年孔子删书定为百篇〈按删书断自唐虞今编年不始 于唐虞而始于孔子者盖未删以前篇帙尚多无从详考故编年止自孔子始其百篇撰次原委自 有古序另立汇考不附编年之内〉

按《史记敬王本纪》不载。按《孔子世家》：“孔子自楚反
乎卫，年六十三，鲁哀公六年也。孔子去鲁凡十四岁
而反乎鲁。鲁终不能用孔子，孔子亦不求仕。孔子之
时，周室微而《礼》《乐》废，《诗》《书》缺。”追迹三代之礼序书传，
上纪唐虞之际，下至秦缪，编次其事，故书传自孔氏。

〈按鲁哀公六年为周敬王三十一年〉

按《尚书纬》：“孔子求书，得黄帝元孙帝魁之书，迄于秦
穆公，凡三千二百四十篇。断远取近，定可为世法者
百二十篇。”

按《汉书艺文志》：“《书》之所起远矣，至孔子纂焉。上断于
尧，下讫于秦，凡百篇，而为之序。”

按汉孔安国《尚书序》：“先君孔子生于周末，讨论坟典，
断自唐虞以下，讫于周。举其宏纲，撮其机要，足以垂
世立教。典、谟、训、诰、誓、命之文，凡百篇。”